Czink legyőzte a volt világelsőt
Czink Melinda két játszmában legyőzte szerdán a 11. helyen kiemelt szerb Ana Ivanovicot a kétmillió dollár összdíjazású cincinnati kemény pályás női tenisztorna 2. fordulójában. Nadal „csonka" győzelemmel tért vissza egyesben.
A világranglistán 59. magyar játékos és korábbi világelső riválisa az első szettben egyaránt sok hibával játszott, s úgy jutott el rövidítésig, hogy háromszor veszítette el adogatását. A tie-breakben is nagy csatát vívtak, ám Czinknek jött ki jobban a lépés, és előnyhöz jutott.

A második játszmában is a magyar teniszező volt a jobb, összesen tízszer jutott bréklabdához, míg ellenfele csupán egyszer, igaz, Ivanovic azt a lehetőségét ki is használta, Czink pedig csupán kettőt, ám ez is elég volt ahhoz, hogy 1 óra 50 perc alatt megnyerje a találkozót.

_(Czink már a nyolcaddöntőben (MTI/EPA))

“Azt a taktikát választottam, hogy letámadom Ivanovicot, s ezzel érezhetően megleptem. Ennek volt köszönhető a siker – nyilatkozta Czink. – A mérkőzésen nagyon zavaró volt a szerb szurkolók viselkedése, akik vélhetően elkeseredettségükben háromszor is belefütyültek a szervámba.”

Czink Melinda a nyolcaddöntőben a nyolcadikként rangsorolt dán Caroline Wozniackival találkozik.

Nadal meg sem izzadt

A térdsérülése miatt két hónapot kihagyott Rafael Nadal mindössze hét játék után jutott be a nyolcaddöntőbe a 3 millió dollár összdíjazású, kanadai keménypályás férfi tenisztornán.

A hat Grand Slam-viadalt nyert spanyol sztár honfitársa, David Ferrer ugyanis szintén térdproblémák miatt adta fel ellene a találkozót 4:3-as állásnál.

“Ez még nem volt igazi teszt a lábamnak, de azt hiszem, minden rendben lesz – nyilatkozta a korábbi világelső Nadal. – Próbáltam száz százalékon játszani, ezzel együtt nehéz jól mozogni ennyi kihagyás után.”

eredmények 

Cincinnati, női torna, 2. forduló (a 16 közé jutásért):
S. Williams (amerikai, 2.)-K. Bondarenko (ukrán) 6:3, 6:2
Gyementyjeva (orosz, 4.)-Wickmayer (belga) 6:3, 6:4
Wozniacki (dán, 8.)-Wozniak (kanadai) 4:6, 6:4, 6:4
Czink-Ivanovic (szerb, 11.) 7-6, 7-5
Bammer (osztrák)-Radwanska (lengyel, 13.) 6:0, 7:5
Peng (kínai)-Martinez Sanchez (spanyol) 5:7, 6:2, 6:1
Hantuchova (szlovák)-A. Bondarenko (ukrán) 7:5, 1:6, 6:4
Cirstea (román)-Grönefeld (német) 6:3, 6:2
Montreal, férfi torna, 2. forduló (a 16 közé jutásért):
Nadal (spanyol, 2.)-Ferrer (spanyol) 4:3-nál Ferrer feladta
Roddick (amerikai, 5.)-Andrejev (orosz) 6:1, 7:6
Simon (francia, 9.)-Falla (kolumbiai) 4:6, 6:2, 6:2
Gonzalez (chilei, 11.)-Haas (német) 7:6-nél Haas feladta
Hanescu (román)-Kohlschreiber (német) 6:3, 4:6, 7:5
Wawrinka (svájci)-Golubjev (kazah) 7:5, 6:4
tenisz